Ce face în prezent Rareș Prisacariu, copilul din Botoșani care a câștigat Românii au talent 2023? El a primit voturile celor de acasă după ce i-a impresionat cu memoria sa, de a reține texte foarte lungi. Anul trecut, a ridicat trofeul după ce recitat, într-un mod aparte, textul ”Interviu cu Dumnezeu”, care îi aparține unui pastor american, Bob Moorehead.
Victoria tânărului a stârnit opinii pro și contra. Unii consideră că a câștigat pe merit, deoarece puțini sunt cei care au o memorie asemeni lui Rareș Prisacariu și care pot intona asemeni lui, iar alții cred că nu are neapărat un talent.
Dincolo de controversele iscate, viața lui Rareș Prisacariu, dar și a părinților săi s-a schimbat radical. Acum, sunt cu toții stabiliți în București. Invitat în emisiunea ”La Măruță”, micuțul, care a ajuns în clasa a II-a, a mărturisit că locuiește în Sectorul 2 al Capitalei și că nu i-a fost ușor să se desprindă de origini.
”Am fost vocea personajului principal, un monstruleț. Nu a durat mult, nu mai știu. Vreau să-ți povestesc mai multe despre mutarea în București, stau în sectorul 2, mă descurc. Sunt în clasa a-2a, la fel ca la Botoșani.
A fost foarte grea alegerea de a mă muta la București, pentru că la Botoșani e viața mea, acolo e casa, acolo am toată familia, dar dacă e să am multe evenimente, lipsesc de la școală, iar școala este cea mai importantă, pentru că nu ai de unde să le știi pe toate.”, i-a împărtășit tânărul lui Cătălin Măruță, în urmă cu două luni.
Întrebat dacă i-ar plăcea pe viitor o carieră în domeniul politic, fiindcă are calități utile pentru acest domeniu, respectiv pentru a schimba lucrurile în bine, în țară, tânărul a avut un răspuns pozitiv, dar a subliniat că încă este prea mic pentru a face un asemenea pas.
”Mi-ar plăcea, dar cred că e prea mult, eu sunt un simplu copil, dar nu cred că sunt atât de pregătit să ajung în politică. Cătălin, vreau să-ți mai arăt ceva, acest sacou e special pentru emisiunea La Măruță și vreau să citești ce scrie aici.”, a continuat fostul câștigător de la Românii au talent.
”Scrie că e special pentru Rareș.”, a completat Cătălin Măruță, după care cel mic a oferit detalii despre cum îi este la noua școală. Unii colegi l-au recunoscut, alții nu, dar învățătoarea sa s-a numărat printre cei care și-au dat seama cine este.
Rareș nu și-a dorit să facă o comparație între actualii colegi de clasă și foștii lui colegi, din Botoșani, pentru a nu crea supărări. De altfel, minorul a mai precizat că nu merge doar la școală, ci face și cursuri de actorie și jurnalism.
Rareș este foarte determinat să urmeze o carieră în actorie. Deși este încă foarte mic pentru a ști cu exactitate ceea ce va face pe mai departe, el vrea să se pregătească temeinic și speră să prindă un rol într-un film.
”La școală unii mă recunoșteau, alții poate au auzit de mine, doamna m-a recunoscut și ea, sunt ok, drăguți. Să știi că nu pot face o comparație între cei de la Botoșani și de la București, pentru că se vor supăra.
În București nu e ca și cum nu fac nimic, sunt la Academia de Teatru și Film, merg la fiecare sfârșit de săptămână. Vreau să fiu actor, acesta e visul meu. Eu mi-am pus o dorință la Crăciun, acela de a-mi aduce un rol într-un film și cred că visul meu se va îndeplini. Eu fac și cursuri de jurnalism.”, a mai precizat Rareș Prisăcariu.